Dostál, Ondrej, poslanec NR SR (2024-01-10):
Pre prípad, že by pán poslanec Pročko chcel reagovať na tie pusinky, čo si dával s Ficom, tak spomínam to vo vystúpení v rozprave a dúfam, že sa k tomu vo faktickej vyjadrí. (Potlesk.) Chcel by som zareagovať na veci, ktoré, ktoré zazneli v rozprave a ktoré sa týkajú kandidátov alebo teda členov komisie, o ktorých budeme hlasovať až v utorok teda, škoda, že tu nie je pán poslanec Kéry, lebo aj naňho som chcel zareagovať, ale tak snáď si to aspoň dodatočne vypočuje. Najprv by som zareagoval na pána poslanca Šmilňáka, ktorý prišiel tu s takou úvahou, že post predsedu komisie by mal automaticky patriť opozícii. No môžme, môžme sa o tom porozprávať, aj pán poslanec Jakab, myslím, prišiel s ideou zase, že, že by si členovia komisie mali voliť, voliť predsedu. Áno, samozrejme, že je tu riziko, že keď parlament volí, volí predsedu komisie, tak predseda komisie môže mať nejaký vzťah k parlamentnej väčšine, teda, teda k vláde. Ale nemyslím si, že to musí byť automaticky zlé. Doterajším predsedom štátnej komisie bol pán Ladislav Orosz. Pán Ladislav Orosz je nominantom predsedu Ústavného súdu, bol zvolený v minulom volebnom období koaličnou väčšinou OĽANO, SME RODINA, SaS a, a ZA ĽUDÍ, teda neviem presne, kto ako hlasoval, lebo však voľby boli tajné, a Ladislav Orosz je človek, ktorý má stranícku minulosť v Strane demokratickej ľavice, kde bol kedysi aj, aj Robert Fico. Napriek tomu ho zvolila koalícia, ktorá nastúpila po, po odchode SMER-u od moci, a myslím si, že zastával tú funkciu, funkciu dobre a dôstojne a neregistrujem žiadne výhrady k jeho, k jeho pôsobeniu na cel... na čele štátnej komisie, a keď sme si preberali osvedčenia o zvolení a podávali sme si, a podávali sme s ním ruky, tak nikto s tým nemal problém, že, že podáva ruku, že mu podáva ruku človek ako je pán, pán Orosz. A nebol nominantov opozičnej strany, bol nominantom predsedu Ústavného súdu. Rovnako ako pán Marián Giba je nominantom predsedu Najvyššieho správneho súdu, KDH sa dohodlo, že, že ho bude voliť, je to úplne v poriadku, že teda ak, ak by sa stal pán Giba, ktorý je kvalifikovaným právnikom, rešpektovaným, predsedom komisie, tak, tak tiež by to nebol problém, že ho nenavrhla opozícia alebo nenavrhla ho koalícia, a myslím si, že by to bol tiež dobrý kandidát, ja, ja budem tiež voliť Tomáša Hubináka, na ktorého podpore sme sa v rámci poslaneckého klubu SaS dohodli. No ale teraz to, čo som chcel, a neprišiel pán poslanec Kéry, škoda, tak potom ho pozdravujte, keď hovoril o tom pánovi Burdovi, členovi komisie za HLAS, že on neregistruje, že by on nejako tak ako prelietaval medzi, medzi tým, že kto je práve pri moci. No tak ja by som pár vecí rád pripomenul. Pán Burda ako dekan právnickej fakulty a teda v mene oprávneného subjektu navrhol Daniela Lipšica za špeciálneho prokurátora. Navrhol ho niekedy v decembri v roku 2020 a nebol to asi prejav blízkosti SMER-u, ani vtedy už existujúcemu HLAS-u, ktoré boli zúrivo proti, proti Danielovi Lipšicovi. Ak by sme z toho teda mali usudzovať, že bol blízky nejakej strane, no tak bol asi blízky alebo chcel urobiť nejaké priateľské gesto voči, voči OĽANU, keďže, keďže Daniel Lipšic pôsobil v poslaneckom klubu OĽANO, nie už v tom čase, ale v predchádzajúcom volebnom období, kým neodišiel, neodišiel z parlamentu. V priebehu minulého volebného obdobia, priznám sa, že som ani raz nezaznamenal, že by pán dekan Burda vystúpil s návrhom zrušiť Úrad špeciálnej prokuratúry. On často obhajoval rozhodnutia generálneho prokurátora Maroša Žilinku a zrejme aj kritizoval nejaké, nejaké kroky špeciálnej prokuratúry, ale naozaj si nepamätám jedinýkrát, že by prišiel s tým, že navrhuje zrušiť špeciálnu prokuratúru alebo po... podporuje zrušenie špeciálnej prokuratúry. A teraz prišiel s tým, ale už po voľbách, po voľbách, keď vládne SMER, HLAS a SNS, tak prišiel s tým, že on navrhol a odporučil, a neviem, aké slová použil, a odporučil vláde čo najskôr zrušiť Úrad špeciálnej prokuratúry. A vyjadril sa veľmi dehonestujúco voči špeciálnej prokuratúre, nielen voči Danielovi Lipšicovi, ale voči celej špeciálnej, špeciálnej prokuratúre a voči prokurátorom, ktorí tam, ktorí tam robia, ktorí tam bojujú s najťažšími kriminálnikmi. Takže máme tu niečo ako ústretové gesto voči OĽANU v decembri 2020, keď pán Burda navrhol Daniela Lipšica, teraz tu máme veľmi ústretové gestá voči SMER-u a HLAS-u a dokonca je pán Burda nominantom HLAS-u v Štátnej komisii pre voľby. Opäť v čase, keď je, keď je, SMER aj HLAS sú vládne strany. No ale boli aj nejaké veci medzitým. A jedna z tých vecí, ktorá bola medzitým, že v priebehu volebného obdobia bol pán dekan Burda blízkym človekom inej koaličnej strany, dokonca ja som ho zažil, že chodil na rokovania za tú koaličnú stranu, keď sme sa bavili v rámci koalície o novelizácii Trestného zákona. Nechodil už za OĽANO, HLAS ani SMER vtedy neboli koaličné strany, nebolo to SaS, nebolo to ZA ĽUDÍ, bola to SME RODINA. Čiže v istom období, keď SME RODINA bola svojím spôsobom najmocnejšia parlamentná strana, lebo raz sa dohodla s OĽANO, raz sa dohodla s celou koalíciou, raz sa dohodla s opozíciou, tak vtedy (reakcia z pléna), vtedy pán Burda, som ho zažil, teda nevravím, že toto bolo .... (nezrozumiteľne vyslovené, pozn. red.), ale zažil som rokovanie ako štátny tajomník ministerstva spravodlivosti, keď pán Burda bol natoľko blízky SME RODINE, že SME RODINA poslala pána Burdu na rokovania a povedala, že však keď sa dohodnete s ním, tak my s tým budeme súhlasiť. Keď som si teda pozeral, že čo pán Burda hovoril o, o špeciálnej prokuratúre v minulosti, tak, tak ma to veľmi prekvapilo, lebo hľadal som, že či, či v minulosti kritizoval, kritizoval špeciálnu prokuratúru. Ale našiel som, čo hovoril v decembri 2020, keď navrhol Daniela Lipšica, hovoril že: Pri rozhodovaní o nominovaní Lipšica sa zaoberal dvoma zásadnými otázkami. Jednou z nich bolo, či má byť na tomto poste prokurátor alebo neprokurátor. Teraz aj citát: „Ak to má byť neprokurátor, tak potom Daniel Lipšic, pretože vďaka jeho politickej a právotvornej činnosti v minulosti boli do právneho poriadku uvedené viaceré inštitúty, ktoré sa úspešne používajú v boji proti organizovanému zločinu vrátane inštitútu Špecializovaného trestného súdu a špeciálnej prokuratúry,“ priblížil Burda. „Aj napriek tomu, že je advokát, spôsob jeho myslenia, ktoré je aj verejne prezentované, skôr v mnohých oblastiach pripomína myslenie orgánov činných v trestnom konaní,“ doplnil. Burda sa zaoberal aj tým, či bude Lipšic naozaj nezávislý vzhľadom na to, že bol donedávna politicky činný, citát: „Odpoveď, ktorú mi dal, ma presvedčila, že áno,“ poznamenal, „bude nezávislý.“ To je agentúrna správa 16. decembra 2020, kde Eduard Burda hovorí o tom, že ako úspešné orgány sú špeciálny, špeciálna prokuratúra a Špecializovaný trestný súd v boji proti organizovanému zločinu. Čiže vtedy hovoril, že sú to dôležité orgány, teraz hovorí, že ich treba zrušiť. Vtedy to hovoril, lebo to, áno, vyhovovalo vtedy vládnej koalícii, lebo vládna koalícia chcela, aby sa bojovalo proti korupcii, teraz vládna koalícia chce zrušiť boj proti korupcii, tak aj pán dekan Burda je, je za zrušenie špeciálnej prokuratúry a verejne to podporuje, pozdravujem pána poslanca Kéryho. Chcel som aj hovoriť ešte o dôležitosti štátnej komisie, o, o tom, aké dôležité sú demokratické voľby, ak by ste niekto na mňa chceli reagovať, o dôležitosti inštitúcií ako takých a o dôvere k inštitúciám, teda vo veciach, ktoré som hovoril v tom prvom, prvom vystúpení, ale, bohužiaľ, koalícia rozkladá inštitúcie takým tempom, že dôveru verejnosti likviduje. (Potlesk.)